Вучань Езуса жыве для жыцця вечнага, а не толькі для гэтых кароткіх дзён на зямлі. Аднак вызнаваць Хрыста і пайсці за Ім вельмі часта патрабуе незвычайна радыкальнай паставы ў адносінах да гэтага свету. Мы добра ведаем, што не заўсёды проста паставіць Хрыста на першае месца ў штодзённым жыцці. Аднак калі мы так зробім, у адрозненні ад садукеяў і тых усіх, якія сёння не маюць веры, то, як запэўнівае нас Езус, мы будзем прызнаныя годнымі асягнуць вечнасць і паўстаць з памерлых. Праўда, якая выражаецца ў словах: Калі паўстану з памерлых, буду бачыць Бога, станецца нашым удзелам. Без веры і надзеі жыццё хрысціяніна было б вялікай недарэчнасцю і пройгрышам.